## Barrachina exigix al Govern l’eliminació del preavís de dos hores i mitja d’arribada a port i la simplificació dels tràmits en la pesca mediterrània

*** El conseller reclama una adaptació immediata de les noves obligacions de notificació i registre de captures per a la flota costanera
* La pesca valenciana, que ha capturat este any 12.825.599 quilos, representa una activitat econòmica i social que “no s’ha de vore llastrada per un excés de tràmits administratius allunyats de la realitat del sector”**

El conseller d’Agricultura, Aigua, Ramaderia i Pesca, Miguel Barrachina, ha exigit al Govern d’Espanya que actue immediatament per a impedir l’aplicació de l’“absurd” preavís de dos hores i mitja que el Ministeri aplicarà a partir del pròxim 10 de gener als vaixells de més de 12 metres.

Barrachina ha advertit del fet que es tracta d’una exigència burocràtica “incompatible” i “inassumible” per a la pesca litoral del Mediterrani i ha criticat que el Ministeri “no haja defés a Brussel·les la realitat del sector”, i permet així que entren en vigor obligacions que “no s’ajusten a com es pesca en les nostres costes”.

El conseller ha explicat que la pesca mediterrània no opera amb grans marees ni amb jornades allunyades de port, sinó amb eixides i entrades de proximitat, amb canvis condicionats per l’estat de la mar, l’oratge, la seguretat i la mateixa dinàmica de les captures.

“No té cap sentit que una embarcació que està pescant a mitja hora del port haja de notificar amb dos hores i mitja d’antelació la seua arribada o la previsió del que porta a bord. Això no és control, és desconnexió amb la realitat”, ha assenyalat.

Barrachina ha alertat, a més, que el nou marc elimina el llindar mínim de 50 quilos en el Registre diari de captures, la qual cosa obliga a anotar cada espècie des del primer quilogram.

“La combinació de les dos exigències suposa una nova urpada burocràtica que desplaça el patró i la tripulació del seu treball real cap a una càrrega administrativa desproporcionada, amb el risc afegit de sancions per errors formals i no per infraccions materials. Els nostres pescadors volen pescar i viure del seu treball. No poden convertir la faena en un comunicat administratiu permanent”, ha subratllat.

El conseller també ha subratllat el pes econòmic i social del sector pesquer valencià i ha recordat que durant este any la pesca en la Comunitat Valenciana ha arribat a 12.825.599 quilos de captures, amb un valor en llotja de 69.540.559 euros. “Estem parlant de milers de famílies, d’economia local, de llotges, de ports, d’activitat vinculada i de seguretat alimentària. Un sector que genera prop de 70 milions d’euros anuals no es pot perdre en burocràcies”, ha remarcat.

El conseller ha reclamat al Ministeri una resposta immediata basada en tres principis que són l’adaptació al Mediterrani, diàleg amb el sector i seguretat jurídica que aporte la certesa que el pescador no serà multat per una norma impossible de complir.

Barrachina ha emmarcat esta reivindicació en un moment decisiu per al sector, amb la negociació del pròxim Marc Financer Plurianual 2028-2034. “Ens juguem molt a Europa. O es defén la pesca del Mediterrani o es continuarà espentant el sector al límit. I ací el Govern d’Espanya ha d’estar, no arribar tard”, ha afirmat.

Finalment, el conseller ha reiterat que el Consell estarà “del costat del sector” i continuarà reclamant una política pesquera que combine sostenibilitat amb viabilitat econòmica, suport a la modernització de la flota i un marc normatiu realista. “El pescador valencià és part de la solució. És aliat i guardià del mar. El que no pot ser és víctima d’una burocràcia cega”, ha conclòs.

Fecha: 02/01/2026